L 332/8
RO
Jurnalul Oficial al Uniunii Europene
27.12.2022
(33)
Regulamentul (UE) 2020/852 a modificat Regulamentul (UE) 2019/2088 impunând obligația ca participanții la piața financiară să includă în informațiile precontractuale și periodice privind produsele financiare care au ca obiectiv realizarea de investiții durabile și care investesc într-o activitate economică ce contribuie la un obiectiv de mediu în sensul articolului 2 punctul 17 din regulamentul respectiv, informații privind obiectivul de mediu, astfel cum este prevăzut în Regulamentul (UE) 2020/852, precum și o descriere a modului și a măsurii în care investițiile suport ale produsului financiar sunt în activități economice durabile din punctul de vedere al mediului, astfel cum se menționează la articolul 3 din regulamentul respectiv.
În plus, Regulamentul (UE) 2019/2088 impune, de asemenea, în prezent și obligația ca participanții la piața financiară să includă în informațiile precontractuale și periodice privind produsele financiare care promovează caracteristici de mediu informații necesare pentru produsele financiare care au ca obiectiv realizarea de investiții durabile și care investesc într-o activitate economică ce contribuie la un obiectiv de mediu în sensul regulamentului respectiv.
Este necesar să li se dea investitorilor finali posibilitatea să compare cu ușurință gradul de durabilitate din punctul de vedere al mediului al investițiilor realizate de produsele financiare în activități economice durabile.
Prin urmare, în sensul articolului 6 alineatele (1) și (2) și al articolului 11 alineatul (2) din Regulamentul (UE) 2019/2088, participanții la piața financiară ar trebui să includă în anexele la documentele sau în informațiile menționate la articolul 6 alineatul (3) și la articolul 11 alineatul (2) din regulamentul respectiv reprezentări grafice ale unor astfel de investiții, pe baza unui indicator standardizat, numărătorul constând în valoarea de piață a investițiilor în activități economice durabile din punctul de vedere al mediului și numitorul constând în valoarea de piață a tuturor investițiilor.
Pentru a oferi informații fiabile investitorilor finali, numărătorul ar trebui să includă valoarea de piață a investițiilor în societățile în care s-a investit, care reprezintă proporția activităților economice durabile din punctul de vedere al mediului ale respectivelor societăți în care s-a investit, precum și veniturile din titluri de creanță, în cazul în care condițiile titlurilor de creanță impun ca veniturile respective să fie utilizate pentru activități economice durabile din punctul de vedere al mediului.
Pentru a include toate investițiile care pot finanța activități economice durabile din punctul de vedere al mediului, ar trebui să fie posibilă includerea la numărător a activelor de infrastructură, a activelor imobiliare, a activelor de securitizare și a investițiilor în alte produse financiare, astfel cum se menționează la articolul 5 primul paragraf și la articolul 6 primul paragraf din Regulamentul (UE) 2020/852.
Din cauza lipsei unor metodologii fiabile pe baza căreia să se determine în ce măsură expunerile realizate prin intermediul instrumentelor financiare derivate sunt expuneri la activități economice durabile din punctul de vedere al mediului, astfel de expuneri nu ar trebui incluse la numărător.
Numitorul ar trebui să constea în valoarea de piață a tuturor investițiilor.
(34)
În prezent, nu există o metodologie adecvată pentru a calcula în ce măsură expunerile față de administrații centrale, bănci centrale și emitenți supranaționali („expuneri suverane”) constituie expuneri la activități economice durabile din punctul de vedere al mediului.
Pentru a spori gradul de sensibilizare a investitorilor finali, este oportun să se calculeze și să se reprezinte grafic nivelul investițiilor în activități economice durabile din punctul de vedere al mediului în două moduri.
Prima modalitate este de a permite includerea la numărător a investițiilor în titluri de creanță emise de administrații centrale, bănci centrale și emitenți supranaționali, în cazul în care condițiile titlurilor de creanță impun ca veniturile să fie utilizate pentru activități economice durabile din punctul de vedere al mediului, și includerea la numitor a investițiilor în titluri de creanță emise de administrații centrale, bănci centrale și emitenți supranaționali, indiferent de utilizarea veniturilor.
Pentru a permite investitorilor finali să ia decizii de investiții mai bine fundamentate, participanții la piața financiară ar trebui să explice de ce anumite expuneri suverane nu țin de activități economice durabile din punctul de vedere al mediului, inclusiv în cazul în care acest lucru se întâmplă din cauza lipsei unor metodologii adecvate pentru a calcula în ce măsură expunerile respective reprezintă expuneri la activități economice durabile din punctul de vedere al mediului.
A doua modalitate este de a exclude expunerile suverane de la numărător și de la numitor, îmbunătățind astfel comparabilitatea între produsele financiare și permițând investitorilor finali să evalueze în ce măsură produsele financiare investesc în activități economice durabile din punctul de vedere al mediului fără includerea expunerilor suverane.
(35)
Participanții la piața financiară ar trebui să se poată baza pe furnizori de date terți în cazul în care întreprinderile nu și-au respectat încă obligația, prevăzută la articolul 8 din Regulamentul (UE) 2020/852, de a publica informații cu privire la modul și măsura în care activitățile lor sunt asociate cu activități economice care se califică drept durabile din punctul de vedere al mediului în temeiul articolelor 3 și 9 din regulamentul respectiv.
Pentru a evalua investițiile în societăți în care s-a investit care nu fac obiectul obligației de publicare a informațiilor prevăzute la articolul 8 din Regulamentul (UE) 2020/852, participanții la piața financiară ar trebui să evalueze și să utilizeze datele raportate public.
Numai în cazul în care astfel de date nu sunt disponibile, participanților la piața financiară ar trebui să li se permită să utilizeze date care au fost obținute fie direct de la societățile în care s-a investit, fie de la terți, în fiecare caz, cu condiția ca datele puse la dispoziție în cadrul unor astfel de furnizări de informații să fie echivalente cu datele puse la dispoziție în cadrul informațiilor publicate în conformitate cu articolul 8.